FI Euroopan unionin virallinen lehti C 183/18

Ote Glitnir Banki hf:ää koskevasta päätöksestä, joka on annettu luottolaitosten tervehdyttämisestä ja likvidaatiosta 4 päivänä huhtikuuta 2001 annetun Euroopan parlamentin ja neuvoston direktiivin 2001/24/EY nojalla

2009/C 183/09

KEHOTUS SAATAVAN ILMOITTAMISEEN – NOUDATETTAVAT MÄÄRÄAJAT

Glitnir banki hf.:lle, rekisteritunnus 550500-3530, jonka oikeudellinen kotipaikka on Kirkjusandur 2, 105 Reykjavík, Islanti, mutta joka nyt toimii osoitteessa Sóltún 26, 105 Reykjavík, on Reykjavikin aluetuomioistuimen päätöksellä myönnetty moratorio 13 päivään marraskuuta 2009. Reykjavikin aluetuomioistuin nimesi 12. toukokuuta 2009 pankille likvidaatiokomitean, jonka tehtävänä on muun muassa käsitellä pankilta vaaditut saatavat silloin, kun moratorio on voimassa, ja sen jälkeen, kun likvidaatiomenettely käynnistetään moratorion voimassaolon päättyessä.

Pankilla on ollut seuraavat sivuliikkeet ja toimistot:

sivuliike Yhdistyneessä kuningaskunnassa: Glitnir Bank London Branch, viimeisin rekisteröity osoite: 41 Lothbury, London EC2R 7HF, England;

sivuliike Kanadassa: Glitnir Bank Canadian Branch, viimeisin rekisteröity osoite: 1718 Argyle Street, Suite 810, Halifax, Nova Scotia B3J 3N6, Canada;

edustusto Kiinassa: viimeisin rekisteröity osoite: Rm 802A, Citigroup Tower, 33 Hua Yuan Shi Qiao Road, Shanghai 200120, People’s Republic of China.

Viitepäivä on 15. marraskuuta 2008. Saatavien käsittelyn aloittamispäivä perustuu lain nro 44/2009 voimaantuloon, ja se on 22. huhtikuuta 2009.

Kaikkia osapuolia, joilla on mitä tahansa velka- tai muita saatavia Glitnir banki hf:ltä tai pankin hallussa olevia varoja koskevia vaateita (etuoikeutetut saatavat ja saatavat, joiden vakuutena on esineoikeus, mukaan luettuina), pyydetään ilmoittamaan saatavansa pankin likvidaatiokomitealle kuuden kuukauden kuluessa siitä, kun tämä ilmoitus julkaistiin ensimmäisen kerran 26. toukokuuta 2009. Saatavien valvonnan määräpäivä on siten 26. marraskuuta 2009. Valvottavat saatavat on ilmoitettava pankin likvidaatiokomitealle postitse osoitteeseen Board at Sóltún 26, 105 Reykjavík, Iceland. Saatavia valvottaessa on noudatettava konkurssilain N:O 21/1991 117 pykälän toisessa ja kolmannessa momentissa annettuja ohjeita. Velkojia pyydetään sisällyttämään valvomiinsa saataviin saatavien tilanne 22. huhtikuuta 2009.

Valuuttasaatavat on valvottava kyseisessä valuutassa. Euroopan talousalueen tai Euroopan vapaakauppa-alueen jäsenvaltiosta peräisin oleva velkoja voi valvoa saatavansa kyseisen valtion kielellä. Tällaisiin valvontoihin on liitettävä islanninkielinen käännös. Valvonnat on mahdollista tehdä myös englanniksi, jolloin niihin ei tarvitse liittää käännöstä. Muut velkojat voivat valvoa saatavansa islannin tai englannin kielellä.

Jos saatavaa ei valvota edellä mainitun määräajan kuluessa, saatava katsotaan mitätöidyksi konkurssilain N:O 21/1991 118 pykälän mukaisesti, jollei sovelleta mainitun pykälän 1–6 momentissa tarkoitettuja poikkeuksia

Huomautettakoon vielä, että velkojan katsotaan saatavansa valvoessaan suostuvan siihen, että kyseisiä saatavia koskevat tiedot eivät ole enää luottamuksellisia (pankkisalaisuus).

Velkojien kokous pidetään torstaina 17. joulukuuta 2009 kello 10.00 Hilton Hotel Nordican tiloissa osoitteessa Suðurlandsbraut 2, Reykjavík. Kokoukseen voivat osallistua osapuolet, jotka ovat valvoneet pankilta olevat saatavansa. Kokouksessa keskustellaan saamisluettelosta ja likvidaatiokomitean mahdollisesti jo tekemästä päätöksestä. Pankilta olevat saatavansa valvoneilla osapuolilla on mahdollisuus tutustua saamisluetteloon viimeistään viikko ennen edellä mainittua kokousta.

Lisätietoja saatavien valvonnasta ja valvonnan käsittelemisestä löytyy pankin internetsivuilta osoitteesta: http://www.glitnirbank.com